Society
โดย...แฟมิลี่ โนฮาว
4 พ.ค. 2555

โดย...แฟมิลี่ โนฮาว
สังคมกองทุนรวม ประจำวันศุกร์ที่ 4 พ.ค. 2555 สรุปว่าเดือน เม.ย. นักลงทุนต่างชาติก็ยังคงเป็นผู้ซื้อสุทธิและมียอดซื้อสะสมอยู่ประมาณ 8.4 หมื่นล้านบาท ช่วยให้ดัชนีหุ้นไทยทำสถิติสูงสุดในรอบ 16 ปีได้อย่างต่อเนื่อง...
หุ้นผลประกอบการดีในไตรมาสแรกปี 2555 ล้วนได้รับแรงหนุนจากนักวิเคราะห์ ขณะที่หันมองดูพอร์ตกองทุนหุ้นก็มีหุ้นขนาดใหญ่ผลดำเนินงานดี...
โดยเฉพาะกองทุนรวมเพื่อการเลี้ยงชีพ (RMF) รุ่นเก่าๆ ที่ก่อตั้งในปี 2544-2545 มูลค่าหน่วยลงทุน (NAV) ไตรมาสแรกวิ่งกันกระฉูด อย่างเช่น กองทุนเปิดบัวหลวงตราสารทุนเพื่อการเลี้ยงชีพ ของ บลจ.บัวหลวง ซึ่งเป็นหนึ่งในกองทุนที่มี NAV สูงสุดเท่ากับ 58.4685 บาท เมื่อ 30 มี.ค. 2555 ให้ผลตอบแทนย้อนหลัง 3 เดือน 20.98% เปิดพอร์ตลงทุน 5 ตัวแรก มีหุ้น BJC AOT BBL CPALL PTT...
ส่วนกองทุนเปิดอเบอร์ดีน สมาร์ทแคปปิตอลเพื่อการเลี้ยงชีพ ของ บลจ.อเบอร์ดีน มี NAV 59.1140 บาท เมื่อสิ้นไตรมาสแรกปี 2555 มีหุ้น 5 ตัวแรกที่ลงทุนคือ MAKRO PTTEP BEC SCC SCB มีผลตอบแทนย้อนหลัง 3 เดือน 19.32% ...
และกองทุนเปิดไอเอ็นจี ไทย หุ้นทุนเพื่อการเลี้ยงชีพ ของ บลจ.ไอเอ็นจี มี NAV 59.2761 บาท เมื่อสิ้นไตรมาสแรกปี 2555 หุ้น 5 ตัวแรกในพอร์ตคือ ADVANC PTT CPF KBANK SCB ให้ผลตอบแทนย้อนหลัง 3 เดือน 18.62%...
ส่วนอีกกองเป็นของ บลจ.กสิกรไทย คือ กองทุนเปิดเค หุ้นทุนบริพัตรเพื่อการเลี้ยงชีพ มี NAV 56.7210 บาท ผลตอบแทนย้อนหลัง 3 เดือน 16.49% และมีหุ้น 5 ตัวแรกในพอร์ตคือ PTT BBL KBANK SCB CPF...
เห็น NAV เติบโตดีกว่าเล่นหุ้นเอง ผู้ถือหน่วยคงดีใจ ก็ขอให้ผู้จัดการกองทุนแสดงฝีมือกันให้เต็มที่ หุ้นขึ้นแบบนี้โชว์กันหน่อย...
มาดูกองทุนออกใหม่ช่วงนี้ บลจ.กรุงศรี เห็นศักยภาพการเติบโตของเศรษฐกิจสหรัฐ จึงออกกองทุนเปิดกรุงศรียูเอสอิควิตี้ เป็นกองทุนต่างประเทศมีนโยบายลงทุนในกองทุนหลัก Allianz RCM US Equity Fund ในสหรัฐ ซึ่งกองทุนหลักกองนี้สามารถสร้างผลการดำเนินงานที่ดีอย่างสม่ำเสมอในทุกช่วงวัฏจักรเศรษฐกิจและมีผลการดำเนินงานที่ดีกว่าดัชนี S&amp;P 500 ทั้งในช่วงวิกฤตฟองสบู่อินเทอร์เน็ตในปี 2000 และช่วงวิกฤตการเงินโลกในปี 2008 ซึ่งส่งผลให้กองทุนมีผลการดำเนินงานที่ดีและได้รับรางวัล Lipper Fund Awards 2011 จาก Lipper ยุโรปด้วย ขาย IPO ถึง 9 พ.ค.นี้...
ส่วนใครมองผลตอบแทนระยะสั้นที่ดีกว่าเงินฝาก ก็ต้องลงทุนในกองทุนรวมตราสารหนี้ระยะสั้น 3 เดือน 6 เดือน ที่ให้ผลตอบแทนระหว่าง 2.703.30% สอบถามได้ที่ บลจ.หลายแห่ง...